சாயி சுப்புலட்சுமி

சாயி - சுப்புலட்சுமி என அழைக்கப்படும் சாயியும் சுப்புலட்சுமியும் இந்திய நடனக் கலைஞர்களாவர். பரதநாட்டியம், கதக் மற்றும் நாட்டுப்புற நடனங்கள் ஆடுவதில் தேர்ச்சி பெற்ற இந்த இரட்டையர்  மேடைகளிலும் திரைப்படங்களிலும் நடனம் ஆடி வந்தார்கள். இருவரும் ஒருங்கிணைந்து ஆடுவது இவர்களின் சிறப்பம்சமாகும்.

குடும்பம்
சாயி, சுப்புலட்சுமி இருவரும் பெரியதொரு கலைக் குடும்பத்தில் பிறந்தார்கள். மதராஸ் சகோதரிகள் எனப் புகழ்பெற்ற கருநாடக இசைப் பாடகியரான பி. ஏ. ராஜாமணி, பி. ஏ. பெரியநாயகி ஆகியோரின் தாயாரான பண்ருட்டி ஆதிலட்சுமி அம்மாளின் வழியில் வந்தவர்கள். சபாபதி திரைப்படத்தின் மூலம் புகழ் பெற்ற நடிகை ஆர். பத்மா சாயியின் மாமியார் ஆவார்.

நடனப் பயிற்சி
முத்துசாமிப் பிள்ளை ஒரு நட்டுவாங்கக் கலைஞர். 1938 ஆம் ஆண்டு முதல் பல திரைப்படங்களுக்கு நடன ஆசிரியராகப் பணியாற்றி வந்தார். இன்பவல்லி என்ற திரைப்படத்துக்காக அவர் நடிகை பி. எஸ். சரோஜாவுக்கு நடனப் பயிற்சி அளித்து வந்தார். அப்போது, அத்திரைப்படத்தில் பாடுவதற்காக வந்திருந்த பி. ஏ. பெரியநாயகி தனது குடும்பத்தைச் சேர்ந்த சாயி, சுப்புலட்சுமி இருவருக்கும் நடனப் பயிற்சி அளிக்குமாறு முத்துசாமி பிள்ளையிடம் கோரிக்கை விடுத்தார். முத்துசாமி பிள்ளை அதனை ஒப்புக்கொண்டார். இரு பெண்களுக்கும் தனியாகப் பயிற்சி கொடுப்பதற்காக அவர்களது வீட்டிலேயே தங்கினார். அப்போது சாயிக்கு சுமார் 5 வயது. சுப்புலட்சுமி அவரை விட 3 வயது பெரியவர். ஆசிரியர் இவர்கள் இருவரையும் குமாரி கமலாவின் நடன நிகழ்ச்சிகளுக்கு அழைத்துச் சென்று காண்பிப்பார். சில சமயம் கூட்டம் அதிகமாக இருந்தால் இருவரையும் தமது தோளில் தூக்கி வைத்துக் காண்பிப்பார்.

இரு பெண்களும் மிகக் கடுமையான பயிற்சி மேற்கொண்டனர். காலையில் 3 மணி நேரமும், மாலையில் 3, 4 மணி நேரமும் பயிற்சி நடக்கும். இந்தப் பயிற்சி 7 வருடங்கள் நடைபெற்றது. ஆயினும் ஆசிரியர் 7 வருடங்களும் தொடர்ந்து பயிற்சி அளிக்கவில்லை. இடையிடையே அவர் திரைப்படங்களுக்கு நட்டுவாங்கம் செய்யப் போவதோடு வருடம் ஒரு தடவை விடுமுறையில் குற்றாலம் செல்வார். ஊரில் இருக்கும் போதெல்லாம் பயிற்சி அளிப்பார்.

பிற்காலத்தில் இவர்களுக்கு கோபி கிருஷ்ணா என்ற வட இந்திய நடனக் கலைஞர் கதக் நடனத்தில் பயிற்சி அளித்தார்.

அரங்கேற்றமும் திரைப்பட அறிமுகமும்
இவர்களது அரங்கேற்றம் 1953 செப்டம்பர் 14  விஜயதசமி நாளில் சென்னை ஆர். ஆர். சபா மண்டபத்தில் ராஜா சர் எம். ஏ. முத்தையா செட்டியார் தலைமையில் நடைபெற்றது.

ஒரு வருடத்துக்குள்ளாகவே விருது பெற்ற மலைக்கள்ளன் திரைப்படத்தில் நடனமாட இவர்களுக்கு வாய்ப்புக் கிடைத்தது. அத் திரைப்படம் 6 மொழிகளில் தயாரித்து வெளியிடப்பட்டதால் இவர்களுக்கு அதன் பின்னர் அதிக வாய்ப்புகள் வந்தன. நடனமாடியதுடன், தாங்கள் நடனமாடிய திரைப்படங்களில் சிறு பாத்திரங்களில் நடித்துமுள்ளார்கள்.

பரத நாட்டிய மேடை நிகழ்ச்சிகள்
திரைப்படங்களில் ஆடியதுடன் மேடைகளிலும் பரத நாட்டியம் ஆடி வந்தார்கள். சிவாஜி கணேசன் சென்னை தியாகராய நகரில் அன்னை இல்லம் என்ற தமது இல்லத்தைக் கட்டி குடிபுகுந்தபோது நடைபெற்ற கலை நிகழ்ச்சிகளில் இவர்களது நடனம் சிறப்பம்சமாக இடம்பெற்றது.

நடன பாணி
கலைவாணர் என். எஸ். கிருஷ்ணன் இவர்களை பம்பர சகோதரிகள் எனப் பாராட்டியுள்ளார். பம்பரம் போல சுழன்றாடுவதில் அதிக வேகம், நேர்த்தி, வளைந்து கொடுக்கும் தன்மை, துள்ளும் கால்கள் எனத் தங்கள் திறமையைக் காண்பிப்பார்கள். இவற்றுடன் இருவரும் ஒருங்கிணைந்து அச்சொட்டாக ஒருவரின் அசைவு போலவே மற்றவரும் செய்வது தனித்துவமான இவர்களது பாணியாகும்.

பரத நாட்டியத்தில் அரைமண்டி, முழுமண்டி என இரு நிலைகள் உண்டு. இவற்றைச் செய்ய கால் முட்டிகளை மடக்கி விரிப்பதும், இடுப்பை வளைப்பதும் அவசியமாகும். இந்த இரட்டையர் இவற்றை மிக வேகமாகச் செய்வதில் வல்லவர்கள். இவர்களது ஆட்டத்தைப் பார்ப்பது ஒரு கண்கொள்ளாக் காட்சியாகும்.

நடன ஆசிரியர்
1960 களின் பின்னர் இந்திய, தமிழ்த் திரைப்படங்களின் உத்தி மாற்றத்திற்குள்ளானது. இவர்களின் பாணி நடனங்கள் திரைப்படங்களில் சேர்க்கப்படவில்லை. சுப்புலட்சுமி மாணவர்களுக்கு நடனம் பயிற்றுவித்து வந்தார். அவரின் இந்த சேவைக்காக தமிழ் நாடு அரசு இயல், இசை, நாடக மன்றம் இவருக்கு 2000 ஆம் ஆண்டு கலைமாமணி விருது வழங்கியது.

குடும்ப வாழ்க்கை
நடிகை ஆர். பத்மாவின் மகன் வி. எஸ். சாந்தாராம் என்பவரை சாயி திருமணம் செய்தார். இவர்களுக்கு ஒரு மகன் பிறந்தார். மார்புப் புற்றுநோய் காரணமாக சாயி 2010 ஆம் ஆண்டு ஜனவரி 26 ஆம் நாள் மரணமடைந்தார்.

திரைப்பட பட்டியல்

உசாத்துணைகள்

வெளி இணைப்புகள்
 - மலைக்கள்ளன் திரைப்பட முதல் நடனம். பரத நாட்டிய அடிப்படையில் அமைந்த நடனம்.
 - பரோசா இந்திப் படத்தில் கதக் அடிப்படையிலான நடனம்.

தமிழ்த் திரைப்பட நடிகைகள்
பரதநாட்டியக் கலைஞர்கள்
கலைமாமணி விருது பெற்றவர்கள்
2010 இறப்புகள்
தமிழ்நாட்டு நடனக்கலைஞர்கள்
20 ஆம் நூற்றாண்டின் இந்திய நடிகைகள்
தெலுங்குத் திரைப்பட நடிகைகள்
இந்தியப் பாரம்பரிய பெண் நடனக் கலைஞர்கள்